SANW: ‘Ons is gereed om bendes te beveg’Genl. Solly Shoke. Foto: Brenda Masilela/ANA. Genl. Solly Shoke, hoof van die Suid-Afrikaanse weermag (SANW), het Fikile Mbalula, minister van polisie, se uitsprake dat hy soldate na die bendegeteisterde gebiede van Kaapstad wil stuur verwelkom. Shoke het Woensdag by ŉ mediakonferensie in Pretoria gesê “as ons opgeroep word, sal ons gehoor gee. Ons ontplooi nie onsself nie en besluit nie self waarheen ons moet gaan nie, maar ons is gereed.” “Ons is soldate, ons voer bevele uit, ons bepaal nie wat ons wil doen nie ons gaan waar die land ons nodig het. Wanneer jy ons ontplooi moet jy net gereed wees vir die nagevolge, want ons vat nie nonsens nie. Ons is nie opgelei om misdaad te beveg nie ons is opgelei om gevegte te wen,” het Shoke gesê. Mbalula het verlede maand in ŉ verklaring gesê hy versoek die SANW om te help om bendegeweld in die Wes-Kaap en Gauteng te bekamp. Shoke het bygevoeg dat die SANW begrotingsprobleme het. “Die begroting van die weermag krimp nou al oor ŉ tydperk. Die inperkings is meer aan die operasionele kant. Al hoe meer take word aan die weermag gegee. Mense versoek dat die weermag die polisie help om misdaad te beveg, maar ons kan dit nie doen sonder stewels op die grond nie.” Shoke het gesê hy sal met al die bevelvoerders van al die eenhede binne die SANW ontmoet om belangrike kwessies in die weermag te bespreek, insluitend kwessies met dissipline, die voorgestelde ontplooiing, begrotingsprobleme en die kriminele elemente in die weermag.